N Á R O D N Á R A D A  S L O V E N S K E J R E P U B L I K Y

IX. volebné obdobie

**N á v r h**

skupiny poslancov Národnej rady Slovenskej republiky

n a  p r i j a t i e

**uznesenia Národnej rady Slovenskej republiky k zavedeniu štátnej bonifikácie hypotekárnych úverov**

|  |  |  |
| --- | --- | --- |
| P r e d k l a d a j ú : |  | Návrh na uznesenie: |
| Júliu JAKAB v.r.  Lukáš BUŽO v.r.  Ľubomír GALKO v.r.  Gábor GRENDEL v.r.  Rastislav KRÁTKY v.r.  Marek KRAJČÍ v.r.  Igor MATOVIČ v.r.  Roman MIKULEC v.r.  Peter POLLÁK v.r.  Jozef PROČKO v.r.  Veronika REMIŠOVÁ v.r.  Michal ŠIPOŠ v.r.  Anežka ŠKOPOVÁ v.r.  Viliam TANKÓ v.r.  Richard VAŠEČKA v.r. |  | 1. Návrh uznesenia Národnej rady Slovenskej republiky 2. Odôvodnenie |

Bratislava november 2023

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2023

**k zavedeniu štátnej bonifikácie hypotekárnych úverov**

**Národná rada Slovenskej republiky zaväzuje vládu Slovenskej republiky** predložiť na najbližšiu schôdzu Národnej rady Slovenskej republiky podľa harmonogramu schôdzí Národnej rady Slovenskej republiky návrh zákona, ktorého predmetom bude

1. zavedenie štátnej bonifikácie hypotekárnych úverov do právneho poriadku Slovenskej republiky s účinnosťou od 1. januára 2024, ktorá sa bude vzťahovať na všetky hypotekárne úvery, t.j. na hypotekárne úvery uzatvorené pred 1. januárom 2024, ale aj na hypotekárne úvery uzatvorené po 1. januári 2024,
2. zníženie výšky úrokovej sadzby určenej v zmluve o hypotekárnom úvere štátom a bankou spolu o najmenej tri percentá.

**ODÔVODNENIE**

Navrhuje sa prijatie uznesenia Národnou radou Slovenskej republiky, ktorou sa zaviaže vláda Slovenskej republiky k predloženiu návrhu zákona, ktorého predmetom bude bonifikácia hypotekárnych úverov v takom znení, ako to prisľúbil predseda politickej strany SMER- SD Robert Fico počas volebnej kampane. V nej Robert Fico sľuboval, že s touto legislatívou príde na prvom rokovaní vlády Slovenskej republiky, pričom do dnešného dňa predmetná legislatíva na rokovanie vlády Slovenskej republiky predložená nebola.

Vzhľadom na alarmujúcu situáciu v oblasti hypotekárnych úverov, kde hrozí drastické zvyšovanie mesačných splátok za hypotekárny úver, čo bude mať značne negatívny ekonomický dopad na občanov Slovenskej republiky je potrebné, aby sa sľubované opatrenia prijali čo najskôr.

Z tohto dôvodu navrhujeme, aby Národná rada Slovenskej republiky zaviazala vládu SR, aby predložila návrh zákonnej úpravy tak, aby štátna bonifikácia mohla vstúpiť do účinnosti už 1. januára 2024.